
D, profesor C. Rădulescu-Motru se manifestă, mai ales dela o vreme încoace, ca 
un adversar hotărît al ortodoxiei. Distinsul dascăl de filosofie nu mai vrea să admită sub 
nici o formă credinţa strămoşească şi pledează necontenit pentru excluderea ei din cuprin¬ 
sul vieţii româneşti. Această atitudine se susţine cu îndârjire în ultimele sale trei lucrări : 
în Personalismul energetic mistica religioasă e înfăţişată ca un fenomen morbid oarecare; 
în Vocaţia directiva revistei Gândirea e divulgată ca „o compromitere a ideii ortodoxis¬ 
mului “ 5 în Românismul atacul capătă un accent definitiv şi neîndurat: ortodoxia trebuie 
exclusă din conţinutul românismului. „Catechismul noii spiritualităţi", adresat în deosebi 
tineretului şi învăţătorilor, îi sfâtueşte să se lapede de ortodoxie ca de ceva incompatibil 
cu „noul naţionalism". 

Ne aflăm deci în faţa unei campanii sistematice de dărâmare a credinţei religioase în 
genere. Fiindcă, cerând eliminarea ortodoxiei din viaţa românească, d. C. Rădulescu- 
Motru nu se rosteşte pentru înlocuirea ei cu vreo altă formă de creştinism sau cu vreo 
altă religie din afară de creştinism. Astfel, sântem îndreptăţiţi să atribuim acestei campanii un 
caracter de ateism filosofic militant. D. C. Rădulescu-Motru, omul blând, îngăduitor şi civi¬ 
lizat, pe care îl cunoaştem foarte bine, se situiază, fără să-şi dea seama, poate, în rândul 
bezbojnicilor sovietici, cari şi-au făcut suprema onoare din lupta împotriva lui Dumnezeu. 

Dacă admitem propria-i mărturisire că domnia sa, scriind despre românism, gândeşte 
„în conformitate cu noua spiritualitate a Europei", această spiritualitate (ca să zicem aşa) e de 
două feluri opuse: sau ateistă sau teistă. Principiul oficial al Statului sovietic e ateismul. Princi¬ 
piul spiritual al Statului fascist e, după însăşi declaraţia lui Benito Mussolini, catolicismul, pentru 
motivul că acesta constitue tradiţia religioasă a poporului italian. Altă „spiritualitate nouă" 
în Europa nu există. Am putea pomeni ca formă intermediară religia germanică ima¬ 
ginată de d. Alfred Rosenberg, filosoful naţional-socialist, dar aceasta e o aventură pitorească 
şi disparentă în marele fenomen al renaşterii germane; Statul hitlerist admite ca religie 
oficială protestantismul şi ar fi gata să se împace tot aşa de bine şi cu un catolicism 
rectificat în cadrele suveranităţii germane, adică eliberat de înrâurirea politică a Vatica¬ 
nului. In niciun caz nu se poate spune despre naţional-socialism că ar fi bezbojnic. 

D. C. Rădulescu-Motru, propunând reforma Statului românesc în sensul prefacerii 
lui din burghez în ţărănesc, şi eliminând principiul religios, ne obligă, deci, să-l clasăm 
între bezbojnici. Până la o eventuală lămurire din partea domniei sale, nimic din scrisul 
său mai recent nu ne îndreptăţeşte să-l calificăm altfel. E un fel de Iaroslavschy român, 
(laroslavschy, evreu de origine, e şeful ateismului militant din Rusia sovietică). 

Ingăduindu—ne totuş să nu-1 socotim atât de fioros pe cât îl arată aparenţele, vom 
discuta cu toată liniştea motivele sale antiortodoxe. Dar mai întâiu, credem necesar să 
spunem că, deşi riscăm să ne repetăm, consecvenţa în gândire şi în atitudini nu e în 
firea filosofului Rădulescu-Motru. Antiortodoxul de azi a fost acum treizeci de ani un 
cald apologet al ortodoxiei, în cartea de frumos răsunet Cultura română şi politicianismul 
(1904). In atmosfera universitară ateistă sau indiferentă a vremii aceleia, era o raritate ca 
un învăţat român să se mărturisească pentru Biserică. Curajul acesta îl avusese încă dela 
1900 genialul Nicolae Paulescu, fundatorul ştiinţific al naţionalismului creştin. După 
dânsul, venea în numele filosofiei, d. C. Rădulescu-Motru. Moşier oltean şi conservator 
pe-atunci, combătând în pomenita carte liberalismul venetic, stricător de legi şi datini, 
d. Motru îi opunea, între alte instituţii străvechi, ortodoxia noastră populară, cu con¬ 
vingerea patetică a necesităţii ei de neînlăturat pentru viaţa poporului nostru. Ostilitatea 
sau ignorarea ei din partea politicianismului i se părea o crimă. Era convins că poporul 
român n’ar fi putut în niciun caz să îmbrăţişeze o altă formă de creştinism: „Poporul 
român a mers din instinct către Biserica ortodoxă" (p. 115). Această alegere îl deosebeşte 
de toate popoarele occidentale. 

E adevărat că filosoful nostru nu vedea în ortodoxie decât „formalismul ritual" adică 
slujbele bisericeşti, dar tocmai puterea mistică a ritualului asupra sufletului popular „incult" 
e ceeace îl încânta şi îl entusiasma. Descriind efectul pacificator al unei slujbe asupra 
unui ţăran înebunit de durere, d. C. Rădulescu-Motru adaugă această emoţionantă notă 
personală: „Din acea zi am înţeles misterul cultului ortodox. Din acea zi am alungat din 
mintea mea toate gândurile sceptice, pe care le adunasem din cele văzute în ţările străine, 
şi de aci înainte am ascultat cu adânc respect slujba însoţită de atâta formalism a acelei 
Biserici din care se revarsă o influenţă atât de binefăcătoare asupra neamului meu 
întreg", (p. 114). 

Dacă d. N. Iorga s’a lăsat totdeauna entusiasmat de puterea culturală a ortodoxiei 
noastre istorice, refuzând să înţeleagă ceva din fiinţa ei mistică şi negându-i total, mai 
ales în timpul din urmă, acest caracter fără care totuşi ortodoxia n’ar mai fi nimic, d. 
Rădulescu-Motru se înclina cu adânc respect tocmai în faţa misticei liturgice, neluând 
în considerare puterea culturală a bisericii. In treacăt fie zis, ceeace numia domnia sa 
formalism ritual e în realitate uriaşa poesie a slujbelor ortodoxe, în care e difuzată la în¬ 
demâna tuturor întreaga dogmă a Bisericii răsăritene. Oamenii noştri de cultură n’au însă 
curiositatea să citească măcar o carte de ritual; ar avea atunci cheia cultului liturgic şi 
fără îndoială, n’ar mai vorbi de formalism. Ei cunosc această poesie din nazalizarea preo¬ 
tului şi a cântăreţului dela strană, — dacă o cunosc şi aşa, — şi atunci cultul le apare 
ca un formalism. In acest „formalism" însă, d- C. Rădulescu-Motru intuia just la 1904 
fiinţa mistică a ortodoxiei, indisolubil legată de sufletul poporului nostru. Ritualul în 
sâmburele lui liturgic nu este altceva decât însuşi Hristosul mistic împărtăşit poporului. 

Ce minune diabolică l-a transformat fundamental pe filosoful nostru, făcând din el 
un apostat şi un bezbojnic? Atitudinea de atunci şi atitudinea de azi sânt diametral o- 
puse. Domnia sa nu ne dă niciun motiv, nicio explicaţie pentruce neagă atât de cate¬ 
goric ce afirma odinioară atât de patetic. Ca profesor de filosofie ar fi fost dator s’o 
facă pentru a nu da discipolilor săi impresia unei inconsecvenţe absurde. S’ar putea pre¬ 
supune că această bruscă ridicare a d-lui Motru contra d-lui Motru corespunde saltului 
dintr’un partid într’altul. Apologetul ortodoxiei era conservator 5 apostatul e naţional- 
ţărănist. E nedemn în orice caz să atribuim unui filosof asemenea decapitare odată cu 
schimbarea clubului politic. Căci o consecvenţă i-a rămas d-lui Motru : antiliberal pe 
când era conservator, se manifestă tot aşa de când e ţărănist. Astăzi însă nu mai vede 

în liberalism duşmanul ortodoxiei. Sau vede şi-1 pare bine pe când altădată îi păţea rău. 
Dar inconsecvenţa sa e şi mai stingheritoare când, îmbrăţişând ţărănismul şi devenindu-i 
filosof, elimină ortodoxia în care vedea cândva religia „providenţială" a neamului nostru. 
Tăcerea sa, când era dator să se explice, e asemănătoare mai degrabă cu aceea a neofiţilor 
francmasoni, cari se simt obligaţi să păstreze misterul în care au fost captaţi. N’am putea 
spune cu siguranţă dacă d. Motru e francmason, dar noua sa atitudine şi noua sa ideo¬ 
logie sânt grozav de aidoma cu doctrina Marelui Arhitect al Universului înstelat de pistrui. 

Dacă semnalăm această inconsecvenţă atât de izbitoare şi atât de nelămurită, o fa¬ 
cem cu părerea de rău de a constata dureroasa neseriositate a judecăţilor d-lui profesor 
C. Rădulescu-Motru, venerabilul catechet al noii spiritualităţi fără Dumnezeu. 

Acum pentru care motive elimină ortodoxia din sfera românismului? 

După vechea părere a d-lui Motru, poporul român a mers instinctiv către Biserica 
ortodoxă, ca planta către lumina soarelui. Şi această părere e adevărată în sensul că în 
istoria noastră nu există niciun moment de deliberare pentru a îmbrăţişa sau nu credinţa 
răsăriteană. Nu există un păgânism românesc anterior creştinismului românesc. Noi nu 
ne-am botezat ca Slavii, ca Bulgarii, ca Ungurii sau ca Germanii, ci ne-am născut creştini. 
Istoricii noştri vorbesc de un spiritualism tracic care a rămas în noi ca un fond atavic 
foarte apt pentru a fuziona cu duhul creştin. Această fuziune se petrece în chip atât de 
firesc încât istoria nu poate preciza o distincţie iniţială între creştinism şi românism. Dar 
tocmai această imposibilitate de precizare a unui moment deliberativ e dovada fuziunii 
organice dintre ortodoxie şi sufletul românesc. Noi apărem în istorie pur şi simplu ca 
popor ortodox. Acest caracter e atât de puternic încât chiar într’o vreme când nu eram 
perfect organizaţi nici ca Stat nici ca Biserică, încercările de catolicizare n’au putut lăsa 
nici o urmă precum nici o urmă n’au lăsat mai târziu încercările de protestantizare. Or¬ 
todoxia, deci, nu e un element suprapus românismului, ci însuş modul lui de a se ma¬ 
nifesta religios. 

După noua părere a d-lui Motru insă, ortodoxismul fiind o „revelaţie invariabilă" 
n’ar putea fuziona cu românismul, care e un mod episodic, actual, de manifestare a 
neamului nostru. Deapururi acelaş, ortodoxismul e osândit să rămână într’o regiune 
inaccesibilă. Dacă s’ar ciocni întâmplător cu românismul actual, aceasta ar însemna nici 
mai mult nici mai puţin decât desfigurarea şi a unuia şi a celuilat. După această părere 
a filosofului apostat, ortodoxismul e bun cu condiţia să nu fie practicat. HI e spiritualitate 
întrucât nimenea nu-1 trăeşte; românismul e altă spiritualitate nouă, modernă, întrucât 
rămâne pur de orice amestec cu ortodoxismul. Noua concepţie a d-lui Motru aduce 
foarte mult cu deismul francmasoneriei scoţiene, după care Dumnezeu, recte Marele 
Arhitect, a creat cândva lumea şi apoi a părăsit-o fără niciun amestec, în seama vene¬ 
rabililor maeştri ai lojilor. 

Afirmaţia d-lui Motru că ortodoxismul e revelaţia invariabilă ce nu se poate mo¬ 
derniza în spiritul timpului, adică nu se poate actualiza, e un non-sens. Căci ce însem¬ 
nează revelaţie decât vărsarea în timp şi în spaţiu a principiului divin de viaţă ? Reyela- 
ţie în afară de timp şi de spaţiu nu există. Un ortodoxism cum îl concepe d. Motru e 
însăşi negaţia ortodoxismului. Soarele, ca să luăm un exemplu din lumea fizică, ni se 
revelează prin lumină. Dar dacă lumina lui n’ar intra în aerosfera pământului, pentru 
noi soarele ar fi ca şi cum n’ar exista. Principiul lui de viaţă devine fecund în atingerea 
luminii cu lucrurile pământului. In sine lumina e, poate, invariabilă, dar ea devine actuală 
în atingerea cu pământul. Această actualitate continuă nu păgubeşte întru nimic carac¬ 
terului permanent al luminii. Fără îndoială că revelaţia e invariabilă (într’un anume fel) 



dar din moment ce e revelaţie adică vărsare în timp şi spaţiu a principiului divin de 
viaţă, puterea ei spirituală e permanent actuală ca puterea luminii solare. A spune că 
ortodoxia nu e modernă, adică nu e actuală, e tot una cu a spune că lumina soarelui 
e anacronică. Ceeace e divin nu e nici vechiu nici modern, ci actual. 

Domnului Motru i se pare că revelaţia e anacronică fiindcă e tradiţie. Tradiţia ar 
avea în acest caz un caracter static. Aşa o înţeleg toţi cei cari nu sânt stăpâni în sensul 
cuvintelor şi al ideilor. Dar tradiţie însemnează transmisiune adică lucrarea prin care 
predau ceva pentru a ii purtat mai departe. Când zic că revelaţia creştină e o tradiţie 
înţeleg prin aceasta că substanţa ei pururi aceeaşi se transmite din veac în veac, din loc 
în loc, din generaţie în generaţie şi e veşnic nouă şi actuală ca talazul aceluiaş ocean de 
viaţă spirituală bătând în ţărmul prezentului. Tradiţia în sens creştin e dinamismul istoric 
al revelaţiei pus în lucrare de energia harului dumnezeesc. Sângele nu e şi el o tradiţie ? 
Şi totuşi se poate imagina ceva mai mobil, mai în mişcare decât el ? Din momentul când 
sângele s’ar închega în imobilitate, viaţa ar înceta. El se transmite pentru a creea mai 
departe, în ordinea biologică, generaţii noi. Tot astfel revelaţia se transmite în ordinea 
spirituală pentru a transforma pe noii veniţi în fiinţe cât mai duhovniceşti. Când zic că 
revelaţia e modernă adică actuală nu înţeleg că ea se modifică după spiritul timpului, ci 
că ea modifică noile generaţii în sensul idealului creştin, adică ea modifică spiritul timpului, 
acordându-1 cu spiritul lui Hristos. 

Hristos e Logosul lui Dumnezeu şi Logosul lumii. Raţiunea de a fi a lumii nu e în 
ea însăşi, ci în Dumnezeu prin Isus Hristos. Lumea nu poate fi în Dumnezeu dacă nu e 
în Logos. Per Christum hominem ad Christum Deum. Cât de adevărat e acest principiu 
fundamental al creştinismului ne arată negativul lui din vremea de azi. Un popor sustras 
din raţiunea de a fi a vieţii şi alunecat în ateism recade în anarhie, în haos şi în moarte. 
Revelaţia (Christus homo) e drumul care duce şi menţine pe oameni şi neamurile în ra¬ 
ţiunea de a fi a lumii, raţiune care e Christus Deus. Mântuitorul e întru atâta Mântuitor 
întrucât, revelându-se prin umanizare, a dat putinţa tuturor oamenilor existenţi şi posibili 
să se îndumnezeiască prin har. Ce poate fi şi ce este omul în creştinism ne-o spune 
unul dintre cei mai mari sfinţi ai ortodoxiei, Simion Noul Teolog: „Eu sânt om prin 
natură şi Dumnezeu prin har“. Nu cunoaştem în toată istoria misticei creştine o definiţie 
mai lapidară decât aceasta, a spiritualităţii. Spuneam în articolul trecut că spiritualitatea 
e viaţă omenească asimilată Duhului Sfânt si că ea are un îndoit caracter: divin si uman, 
adică e teandrică. In mod cu totul arbitrar, d. C. Rădulescu-Motru despoaie spiritualitatea 
creştină de caracterul ei uman şi născoceşte o spiritualitate a românismului de caracter 
pur antropic sau natural, pentru a facilita prin acest artificiu o separaţie şi o incompati¬ 
bilitate între ortodoxie si românism. 

Aplicând definiţia de mai sus istoriei poporului nostru, adică românismului în succe¬ 
siunea manifestărilor sale, putem spune că neamul românesc e antropic prin natura sa 
etnică şi creştin prin aderenţa instinctivă la ortodoxie, cum ar fi zis d. Motru cel de-acum 
treizeci de ani. Istoria noastră, atât de puţin şi de parţial interpretată până azi, nu se poate 
înţelege cu adevărat decât sub unghiul de privire al teantropiei. Ea are un caracter na¬ 
ţional, suficient scos în relief, şi un caracter spiritual mai presus de toate, aproape total 
ignorat încă. Spiritualitatea unui neam, ziceam în articolul trecut, se poate descifra din 
faptele lui istorice şi din instituţiile pe care le-a creat în vederea sublimei aspiraţii către 
Divinitate, către viaţa în Duhul Stânt. Caracterul ortodox cu care neamul nostru apare 
pe lume se întipăreşte pentru totdeauna în manifestările lui istorice culminante. Putem 
să-i atribuim istoriei noastre o îndoită tendinţă: de intensitate şi de expansiune. Tendinţa 
de intensitate se caracterizează prin procesul de formaţie a individualităţii etnice şi prin 

atracţia diferitelor fragmente ale neamului nostru unele către altele pentru a închega 
unitatea naţională. Tendinţa de expansiune e afirmarea personalităţii religioase a poporului 
nostru în voinţa de a respira în largul ecumenic al ortodoxiei. In virtutea intensităţii, 
neamurile ortodoxe se deosebesc prin individualităţile lor etnice $ în virtutea expansiunii 
se armonizează prin personalităţile lor religioase pe planul superior al spiritualităţii ecu¬ 
menice. Cultivarea individualităţii nu e ceva străin de ortodoxie sau ceva opus ei, fiindcă 
individualitatea e condiţia umană a spiritualităţii. Precum avem datorii către trupul nostru 
fiindcă numai trăind ne putem cultiva personalitatea sufletească, tot astfel avem datorii 
către corpul naţional fără care participarea la opera ecumenică n’ar fi cu putinţă. D. Motru 
nu e deloc în nota justă când atribue ortodoxiei un desinteres complect pentru lucru¬ 
rile practice de vreme ce ea ne impune datorii către corp şi deci către corpul naţional. 
Dacă românismul n’ar avea decât un înţeles practic, cum crede domnia sa, de promo¬ 
vare a vieţii etnice, aceasta nu l-ar izola totuşi de sfera ortodoxiei. 

Unul din principiile concepţiei ortodoxe este acela de a a distinge pentru a uni. 
A distinge unităţile naturale ale vieţii (căci în viaţă nu există uniformitate, ci varietate) 
şi a le uni pe planul spiritual ecumenic. Ortodoxia respectă aceste unităţi variate ale; 
naturii fiindcă ele sânt opera creaţiei dumnezeeşti, le conservă şi le cultivă pentru a lej 
desăvârşi, adică pentru a le face părtaşe la Divinitate în măsura puterii cu care a fost j 
înzestrat fiecare lucru creat. Căci viaţa întregului Univers, adică a întregii lumi creaturale,' 
nu numai a omului, după concepţia creştină, e participarea la viaţa divină în măsura 
unei asemănări mai depărtate sau mai apropiate de Dumnezeu, după cum o poate realiza 
fiecare. Biserica noastră se roagă nu numai pentru oameni, ci pentru toate vietăţile şi 
lucrurile din lume. Acest principiu al distincţiei în ordinea naturală îl respectă ortodoxia 
chiar în organizaţia ei pământească sau practică. Ecumenică în spirit, ea e particulară 
sau naţională în forma de organizare. E autocefală în administraţie şi universală în dogmă 
şi în aspiraţie. Această plasticitate a ei de a se modela după forma individualităţilor etnice 
nu e o degradare, cum crede d. C. Rădulescu-Motru; ea corespunde cuvântului apos¬ 
tolic : „M’am făcut tuturor toate ca pe toţi sâ-i dobândesc". Ea porneşte dela cultivarea 
individualităţii naturale pentru a ajunge la desăvârşirea personalităţii religioase, sau la 
spiritualitate. 

Astfel legea intensităţii şi a expansiunii, pe care o poate ilustra fără greş seria de 
fapte şi de aşezăminte ale istoriei noastre, însumează laolaltă şi românism şi ortodoxie în 
aceeaşi unitate teandrică, pe care, dacă o scindăm, pierdem sensul adevărat al acestei 
istorii. D. C. Rădulescu-Motru crede că „marele titlu de glorie al Bisericii noastre a fost 
totdeauna că a servit la întregirea naţionalităţii române" ( Românismul , p. 130). Ar fi să-i 
atribuim Bisericii numai acţiunea de intensitate în slujba individualităţii entice. Şi atunci 
ea n’ar fi jucat decât un rol natural oarecare. In realitate, simultan cu această acţiune şi 
mult mai presus de ea, ortodoxia română desvoltă dealungul istoriei noastre o acţiune 
expansivă în sensul ecumenicităţii spirituale. 

Nu e Mircea-cel-Bătrân, un ctitor ortodox înlăuntru şi un cruciat al creştinătăţii 
în afară? Nu e Ştefan Vodă un ctitor de măsură şi mai mare, iar în acelaş timp un 
„atlet al creştinătăţii" ? Nu e Vasile Lupu o apariţie de basileu, în care contimporanii văd 
cu drept cuvânt pe ocrotitorul ortodocşilor de pretutindeni şi nu are laşul său, unde 
s’adună în Sinod teologii întregului Răsărit, ceva din strălucirea de odinioară a Bizanţului 
imperial şi ortodox ? Monografia, pe care d. profesor P. P. Panaitescu o închină lui Mihai 
Viteazul, se ocupă pe larg de politica religioasă a voevodului martir. Mihai e un „cavaler 
creştin" şi luptele lui împotriva Turcului sânt pornite din „conştiinţa unei misiuni pentru 
ortodoxie". Această misiune i-o atribue lumea creştină de sub robia Semilunii, lume care 

vede în el pe arhanghelul liberator şi-l numeşte în poeme eroice „onoarea ortodocşilor", 
dar şi-o atribuie şi el însuşs „Căci eu n’am avut dela Turci nicio greutate sau vreo 
nedreptate, dar ceeace am făcut, toate le-am făcut pentru credinţa creştinească, văzând 
eu ce se întâmplă în fiecare zi, cu bieţii creştini. M’am apucat să ridic această mare 
greutate cu această ţară săracă a noastră, ca să fac un scut al întregii lumi creştine". 
Conştiinţa acestei misiuni pe planul superior ecumenic o au, ca Mihai-Viteazul, toţi 
marii noştri voevozi. Politica lor rămâne taină sub şapte peceţi dacă ignorăm ideea orto¬ 
doxă, care o pune în mişcare. Să fim recunoscători istoricilor tineri, cari încep să vadă 
din ce în ce mai limpede planul spiritual pe care se desfăşoară istoria naţională. Lipsind 
unghiul de vedere ortodox, ea apare numai pe jumătate înţeleasă. Ortodoxia nu joacă 
numai un rol „înlăuntrul Statului român", cum crede d. Motru, ea e spiritul călăuzitor 
al marilor lui acţiuni de stil ecumenic. Mihai-Vodă personifică prin excelenţă legea inten¬ 
sităţii, concentrând, fie şi numai vremelnic, pe toţi românii într’o unitate, şi legea expan¬ 
siunii prin conştiinţa misiunii ecumenice, pe care o are. 

Acelaş caracter spiritual se manifestă în cultura noastră dela începuturi până la ju¬ 
mătatea veacului al XlX-lea. Tot ce s’a scris şi s’a tipărit în această vreme, tălmăciri sau 
originale, tot ce s’a clădit şi a rămas, tot ce s’a zugrăvit şi a rămas, poartă pecetia or¬ 
todoxiei. Scopul acestei vaste opere culturale e pe de o parte de a conserva fiinţa etnică 
iar pe de alta de a o personaliza în mod religios. Concepţia în care sunt scrise Croni¬ 
cile, de pildă, oglindeşte legea intensităţii şi a expansiunii întrucât povestirea individuali¬ 
tăţii noastre ca neam e ancorată în ideea providenţii divine, care prezidează istoria 
universală. Epoca lui Brâncoveanu e punctul culiminant al acestei culturi. Dar brâncove- 
nismul, însângerat de sfântul martiraj al voevodului, e totdeodată funcţie românească şi 
funcţie ecumenică. 

Simultan, aceleaşi caractere se resfrâng în adâncul misterios al culturii populare. 
Folclorul nostru, adunat cu atâta grijă şi nestudiat încă, va fi o revelaţie în această pri¬ 
vinţă. Dacă e să lămurim un proces înlăuntrul lui, acest proces e unul de transformare 
a mitului păgân şi de încreştinare a lui. Ortodoxia populară e mult mai adâncă şi mai 
complexă decât „formalismul" la care o reduce d. Motru. 

In ordinea practică şi socială, ortodoxia considerând avuţia nu scop în sine, ci izvor 
de binefaceri, din această concepţie s’au născut nesfârşitele ctitorii şi nesfârşitele lor înzes¬ 
trări. Daniile imense făcute Bisericii de sub restriştea turcească se rânduiesc pe aceeaşi 
linie ecumenică. Iar creaţia unică a spitalelor româneşti, (originea lor e ortodoxă; întâiul 
întemeietor e Vasile-cel-Mare) ne vorbeşte de mila celor puternici pentru cei suferinzi 
în cari, după doctrina Evangheliei, trebue să vedem chipul Răstignitului. Foarte greşit 
îşi imaginează d. Motru rolul „subordonat" al ortodoxiei şi lipsa ei de interes pentru 
viaţa practică; voievozii şi boierii îşi sacrifică egoismul sub porunca ei şi îşi împart ave¬ 
rile cu prodigioasă abnegaţie. 

Egoismul capitalist e într’adevăr o apariţie cu totul modernă în viaţa românească. El 
e contimporan cu paşoptismul. Paşoptismul e o prăbuşire a românismului din spiritualitatea 
ecumenică. E naţionalist, dar nu mai e ortodox. Acum apare egoismul capitalist, poli¬ 
ticianismul sau sacrificarea tuturor în interesul unei oligarhii, pornografia în cultură, 
simulacrul în instituţiile politice şi sociale. Epoca aceasta e o irupţie de porniri rele, 
descătuşate din disciplina spiritului creştin. D. Motru o combate cu asiduitate, dar în 
acest vacuum spiritual ar putea să vadă, prin contrast, ce însemnează pentru viaţa 
românească spiritul ordonator şi călăuzitor al ortodoxiei. Combătând paşoptismul, domnia 
sa a sfârşit însă prin a-i cădea în cursă, iar astăzi face figură de emul al ridiculului 
personaj cu statuie, C. A. Rosetti. 

Caracterul de teantropîe al fenomenului românesc capătă forma cea mai pură şi mai 
proprie în ceeace se numeşte paisianismul, cu care vom încheia aceste prea sumare în- 
seilări. Paisianismul e într’adevăr o apariţie extraordinară în ortodoxia noastră. Şi merită 
studii cu atât mai vaste cu cât a rămas mai necunoscut în sâmburele său de flacără 
divină. Istoricii, şi după ei istoricii teologi, conduşi de acelaş spirit laic, n’au văzut în el 
decât un fenomen cultural. Mulţimea şi valoarea universală a cărţilor traduse sub direcţia 
stareţului Paîsie al Neamţului îi îndreptăţea la această judecată. Dar la cel mai rapid exa¬ 
men al acestor cărţi s’ar fi putut vedea că ele aparţin toate aceleiaş familii de preocu¬ 
pări: sânt cărţi de mistică pură, ortodoxă. Paisianismul este, înnainte de orice, o trăire 
mistică pe cele mai înnalte culmi ale spiritualităţii răsăritene. Reforma lui monahală constă 
din reaşezarea vieţii religioase la nivelul creat de sfinţi. Sâmburele lui intim şi aproape 
inefabil e prin excelenţă teandric. Din această dogoare duhovnicească s’a ivit şi feno¬ 
menul cultural care nu e decât periferia văzută a paisianismului. Repercusiunea lui în 
aria lumii ortodoxe e de proporţii grandioase. In pragul veacului al XlX-lea, Mănăstirea 
Neamţului joacă în sfera ecumenică rolul de altădată al Sinaiului şi Atosului... 

Oricât de sumare, aceste indicii sânt suficiente, credem, pentru a demonstra că or¬ 
todoxie şi românism sânt date împreună, în fuziune teandrică, de istoria neamului nostru. 
Un studiu mai aprofundat al acestei istorii nu va face decât să dilate înţelesul ei schiţat 
aici. Legea intensităţii şi a expansiunii care asigură pe deoparte conservarea etnică, iar 
pe de alta perfecţionarea fiinţei româneşti până la înnălţimea ideii de misiune spirituală 
ecumenică, e valabilă pentru toate timpurile. O separaţie între ortodoxism şi românism, 
cum o predică cu îndârjire d. Motru n’ar însemna altceva decât căderea românismului 
în acel vacuum ateist al bezbojnicîlor. Spiritualitatea nu e un produs al rasei, ci e însăşi 
rasa transfigurată din generaţie în generaţie de energia luminii dumnezeeşti. Se poate 
atribui unui popor o misiune mai sublimă decât aceea de a se depăşi necontenit pe sine 
însuş, modelându-se după imaginea din zenit a lui Iisus Hristos, a Dumnezeului-om ? 
Iată dece cuvinte ca următoarele scrise de d. Motru în catechismul spiritualităţii sale 
bezbojnice, ne apar fără înţeles t „A face din Românism un gest al Dumnezeiriî, pentru 
izbânda spiritualităţii creştine ortodoxe, este o deşertăciune... A face din spiritualitatea 
creştină ortodoxă un instrument în serviciul Românismului, este o apostazie". 

Ele nu valorează mai mult decât un zgomot de mistrie şi echer în auzul Marelui 
Arhitect al Universului, care a inspirat, pe cât se pare, catechismul d-lui C. Rădulescu- 
Motru. 

